मातृत्व एक ऐसा परम आनन्द है, जिसे पाकर ही नारी सम्पूर्णता को प्राप्त होती है। गर्भावस्था के दौरान कुछ ऐसी महत्वपूर्ण बातों को अपनाना बेहद जरूरी होता है, जिनसे माँ और बच्चा स्वस्थ रह सकें। जैसे-जैसे गर्भ में शिशु बढ़ता है वैसे-वैसे माँ के शरीर में भी कई तरह के परिवर्तन आने शुरू हो जाते हैं। गर्भ के प्रारम्भ में नारी को उल्टियाँ आने लगती हैं, चक्कर आने शुरू हो जाते हैं, जी मिचलाने लगता है। कब्ज और पेट में दर्द रहने लगता है, पेट में गैस बनने लगती है। भूख नहीं लगती व पेट में जलन रहने लगती है। कमजोरी महसूस होती है। ये सभी लक्षण गर्भवस्था के सामान्य लक्षणों की श्रेणी में आते हैं। इस समय खान-पान में विशेष सावधानी बरतने की आवश्यकता होती है।